**“ESPON 2030” starpreģionu sadarbības programmas 2021.‑2027.gadam projekta**

**KOPSAVILKUMS**

**1.Risināmā jautājuma būtība**

Saskaņā ar Ministru kabineta 2019.gada 8.oktobra protokollēmumā Nr.46 37.§ “Par nacionālo pozīciju Nr. 1 “Par Kohēzijas politikas mērķa “Eiropas teritoriālā sadarbība” 2021.‑2027.gadam programmu sagatavošanu” (turpmāk – Protokollēmums Nr.46) 3.1.apakšpunktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi atbalstīšanai Ministru kabinetā Eiropas Savienības (turpmāk – ES) Kohēzijas politikas mērķa “Eiropas teritoriālā sadarbība” starpreģionu sadarbības programmas “ESPON 2030” 2021.‑2027.gadam projektu (turpmāk – Programma).

ES Kohēzijas politikas mērķis “Eiropas teritoriālā sadarbība” 2021.‑2027. gadam paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

Programma ir izstrādāta atbilstoši:

1. Eiropas Parlamenta un Padomes 2021.gada 24.jūnija regulai Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Kopīgo noteikumu regula);
2. Eiropas Parlamenta un Padomes 2021.gada 24.jūnija regulai Nr.2021/1058 par Eiropas Reģionālās attīstības fondu un Kohēzijas fondu (turpmāk – ERAF un Kohēzijas fondu regula);
3. Eiropas Parlamenta un Padomes 2021.gada 24.jūnija regulai Nr. 2021/1059 par īpašiem noteikumiem par atbalstu no Eiropas Reģionālās attīstības fonda, kā arī ārējiem finanšu atbalsta instrumentiem saistībā ar mērķi „Eiropas teritoriālā sadarbība” (Interreg) (turpmāk tekstā – Interreg regula);
4. Eiropas Parlamenta un Padomes 2013. gada 17. decembra regulai Nr. 1302/2013, ar ko groza Regulu (EK) Nr. 1082/2006 par Eiropas teritoriālās sadarbības grupu (ETSG) attiecībā uz šādu grupu izveides un darbības precizēšanu, vienkāršošanu un uzlabošanu (turpmāk tekstā – ETSG regula);
5. Luksemburgas 2009. gada 19. maija likumam Nr.1082/2006[[1]](#footnote-1), kas kalpo par ETSG juridisko pamatu Luksemburgā.

Lai nodrošinātu Latvijas dalību Programmā 2021.‑2027.gadam, saskaņā ar Interreg regulas 16.panta 5.punktu pirms sadarbības programmas iesniegšanas Eiropas Komisijas (turpmāk – EK) iesaistītajām dalībvalstīm un partnervalstīm rakstiski jāapstiprina sava piekrišana Programmas saturam. Šī piekrišana aptver arī visu iesaistīto dalībvalstu un partnervalstu saistības nodrošināt Programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2019.gada 8.oktobra sēdes Protokollēmuma Nr.46 37.§ 3.punktu VARAM ir noteikta par nacionālo atbildīgo iestādi (turpmāk – NAI) par Kohēzijas politikas mērķa "Eiropas teritoriālā sadarbība" 2021.‑2027. gadam politikas izstrādi un koordinēšanu Latvijā.

2018.gadā VARAM sadarbībā ar attiecīgo Programmas partnervalstu pārstāvjiem uzsāka Programmas izstrādi, izveidojot Apvienoto darba grupu, kurā piedalās visu Eiropas Savienības dalībvalstu un partnervalstu (Šveice, Norvēģija, Islande un Lihtenšteina) pārstāvji, kā arī konsultatīvu funkciju veic Eiropas Komisijas pārstāvis.

Programmas projektam stratēģiskais ietekmes uz vidi novērtējums nav nepieciešams saskaņā ar Eiropas Parlamenta un Padomes 2001. gada 27. jūnija direktīvas 2001/42/EC par noteiktu plānu un programmu ietekmes uz vidi novērtējumu 3. panta nosacījumiem.

2021. gada 30. jūlijā Programmas Apvienotā darba grupa apstiprināja Programmas 2.5 redakciju turpmākai virzībai Eiropas Komisijā.

**2. Piedāvātais risinājums**

ESPON ir daļa no Eiropas teritoriālās sadarbības starpreģionu sadarbības virziena (Interreg C), kuras mērķis ir veicināt attīstības tendenču analīzi saistībā ar teritoriālās kohēzijas mērķiem un palīdzētu sasniegt Interreg specifiskos mērķus - uzlabot valsts institūciju spēju pārvaldīt konkrētas teritorijas un īstenot teritoriālo stratēģiju. Zinātnisku pierādījumu izmantošanas politikā veicināšana ietver ne tikai liecību izstrādi, bet arī atbalsta sniegšanu, lai pārliecinātos, ka liecības ir saprotamas un piemērotas lietotāju vajadzībām, lai Programma attiecīgi pozitīvi ietekmētu Eiropas teritoriālo politiku visos līmeņos.

Programmas teritorija ietver visas ES dalībvalstis, Norvēģiju, Šveici, Islandi un Lihtenšteinu.

Programmas pievienotā vērtība un novatoriskā pieeja balstās uz diviem pīlāriem – liecību izstrādi un zināšanu pilnveidi, kas minēts arī prioritātes nosaukumā: “Atbalstīt teritoriālās pārejas, veicinot liecības, kas sekmē klimatneitrālu, taisnīgu un teritoriāli līdzsvarotu Eiropu”.

Lai izpildītu šīs ambīcijas Programmas veidošanas pamatā ir identificēti galvenie Programmas dalībvalstu un partnervalstu izaicinājumi:

* Klimata izmaiņas;
* Sociālās atšķirības;
* Ekonomiskā pāreja;
* Tehnoloģiskās pārmaiņas;
* Daudzlīmeņu pārvaldība.

Izaicinājumu risināšanai Apvienotās darba grupas diskusijās un sabiedrības iesaistes procesā izkristalizēti Programmas darbības stratēģiskie virzieni un izstrādāti pirmie 4 Tematiskie darba plāni:

* Noturība pret krīzēm: darbības varētu sniegt liecības par Eiropas teritoriju stiprajām pusēm un jutīgumu pret dažāda veida krīzēm (vides, ekonomiskajām, sociālajām, sanitārajām vai digitālajām), informējot par teritoriālās atveseļošanās stratēģijām un veicinot vietējo pilsonisko sabiedrību iesaisti, lai stiprinātu teritoriālo noturību.
* Klimatneitrālas teritorijas: Programma izskatīs iespējas ar klimata pārmaiņām saistītās problēmas pārveidot par iespējām tā, lai visas Eiropas teritorijas justos tiktu iedrošinātas un stimulētas sasniegt klimatneitralitāti līdz 2050. gadam. Tas tiks darīts, sniedzot jaunus ieskatus un iespējamus rīcības veidus visu veidu teritorijām, lai samazinātu oglekļa emisiju daudzumu, palielinātu oglekļa piesaistītājus, izveidotu, uzlabotu un pārvaldītu zaļo infrastruktūru, atbalstītu pāreju uz citu enerģijas veidu izmantošanu, zaļo digitālo pāreju un virzību uz zaļu un aprites ekonomiku. Īpaša uzmanība tiks pievērsta teritorijām, kuras saskaras ar papildu izaicinājumiem, piemēram, ekonomiskās attīstības, pieejamības vai sociālās atšķirības ziņā, lai parādītu tām, kā klimatneitrāla pieeja ar palīdzēt šīs problēmas risināt.
* Perspektīva visiem cilvēkiem un vietām: Programmas pētījumi varētu analizēt visu vietu spējas nodrošināt ilgtspējīgu teritoriālo attīstību ārpus ekonomiskās izaugsmes “rāmjiem”, jo īpaši koncentrējoties uz piekļuvi nodarbinātībai, izglītībai un vispārējas nozīmes pakalpojumiem cilvēkiem visos teritoriālajos līmeņos. Šāda veida informācija varētu sniegt zināšanas ES un valstu politikai par valsts ieguldījumu ietekmi, lai risinātu augšupejošas sociālās konverģences jautājumu un veicinātu politiku, kas pievērš uzmanību Eiropas vietu daudzveidībai, kā arī to attīstības potenciālam un problēmām.
* Jaunu ģeogrāfiju pārvaldība: programma varētu pievērsties vietu savstarpējās atkarības jautājumam un koncentrēties uz teritorijām, kurām nepieciešamas integrētas pārvaldības pieejas, ņemot vērā konstatētās atšķirības, riskus, funkcionālo mijiedarbību vai konfliktus un attīstības perspektīvas. Sniegtās liecības un zināšanas varētu veicināt līdzdalības pieejas un sniegt sabiedrībai pilnvaras veidot teritoriālas politikas plānošanas stratēģijas ar funkcionālu perspektīvu, reaģējot uz nevienlīdzību, nelīdzsvarotību, apdraudējumiem un ietekmēm.

Programmas dalībvalstis un partnervalstis vienojušās, ka Programmas Vadošās iestādes/Kopīgā Sekretariāta funkcijas turpinās pildīt Luksemburgas Lielhercogistes Enerģētikas un telpiskās plānošanas ministrijas Telpiskās plānošanas departaments. Dalībvalstu un partnervalstu nacionālo interešu pārstāvniecība tiks nodrošināta izveidojot Programmas Uzraudzības komiteju, kas uzraudzīs Programmas tematisko un stratēģisko attīstību, kā arī īstenošanas progresu.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmu līdzfinansē Eiropas Reģionālās attīstības fonds (ERAF), tās kopējais finansējums ir 60 milj. EUR. Programmas finansējuma daļa, kas tiks novirzīta zinātniskajai ekspertīzei – 40 222 321 EUR. ERAF līdzfinansējuma likme ir 80%, pārējos 20% sastāda partnervalstu iemaksas Programmas budžetā.

Programmas vienīgais finansējuma saņēmējs būs ESPON Eiropas teritoriālās sadarbības grupa (turpmāk – ESPON ETSG), kuru veido Luksemburga un trīs Beļģijas reģioni. Programmas finansējuma saņemšanu teritoriālo liecību veidošanai būs iespējams nodrošināt Eiropas, nacionālā, reģionāla un vietēja līmeņa publiskām iestādēm (tai skaitā universitātēm un zinātniskajām institūcijām); nevalstiskajām organizācijām piedaloties atvērtā konkursā.

Apstiprināmais Latvijas nacionālais līdzfinansējums Programmas budžetā ir 302 696,61 EUR un iemaksa Riska atbildības fondā, kas veicama tikai nepieciešamības gadījumā pēc pieprasījuma – 13 273 EUR. Programmas budžets paredz līdzekļu piešķiršanu nacionālā Kontaktpunkta finansēšanai Latvijā 100 898,87 EUR apmērā visas Programmas garumā.

1. *Grand–Duché de Luxembourg - LOI DU 19 MAI 2009 portant diverses mesures d’application du règlement (CE) N°1082/2006 du Parlement européen et du Conseil du 5 juillet 2006 relatif à un groupement européen de coopération territoriale (GECT)* [↑](#footnote-ref-1)